Dalpremier: Mmamt – Csikorog

Új dallal jelentkezett Egyedi Péter, akit az Óriásból, a Rájátszásból vagy az Isten Háta Mögöttből is ismerhetünk. Egyedi szerzői debütálása 2018-ban jelent meg Mmamt néven. Az bemutatkozó lemez számos internetes orgánum szerint ott volt az év legjobb magyar megjelenései között, a Meztelen c. dalra készült klipet Reisz Gábor rendezte, a főszereplője Scherer Péter volt.

A Mmamt második lemeze őszre várható, amelyről most debütált az első, [Csikorog](https://youtu.be/nsEBS0EsXFY) c. dal.

„Egyelőre 7 új dallal készültem el, ezért is döntöttem el a közelmúltban, hogy ez bizony nagylemez lesz. Februárban kezdtem komolyabban foglalkozni az írással, elég intenzív és ösztönös eddig a munkafolyamat, magától gördül. Nekem ridegebb, lényegretörőbb anyagnak tűnik az előzőnél, talán ezt is érzékelteti picit a Csikorog, ami időrendben is először született az új dalok közül. Sőt, lehet, hogy az egész lemez időrendi dalsorrendet kap majd végül, és nem azért, mert tudtommal nem sokan csináltak még ilyet, hanem mert nagyon szép ívet adnak ki időrendben az új szerzemények.” – mondta el Péter a premier kapcsán.

A Csikorog már az összes online zenei áruházban megtalálható.

Sajtófotók [itt találhatók](https://egyedipeter.wixsite.com/mmamt/sajto).